Proiect

**L E G E A**

**bugetului de stat pentru anul 2024**

Parlamentul adoptă prezenta lege organică.

**Capitolul I**

**DISPOZIŢII GENERALE**

**Art.1.** – (1) Bugetul de stat pentru anul 2024 se aprobă la venituri în sumă de 66632000,0 mii de lei și la cheltuieli în sumă de 82222000,0 mii de lei, cu un deficit în sumă de 15590000,0 mii de lei.

(2) Indicatorii generali și sursele de finanțare ale bugetului de stat se prezintă în anexa nr.1.

(3) Componența veniturilor bugetului de stat și sursele de finanțare a soldului bugetar se prezintă în anexa nr.2.

(4) Bugetele autorităților finanțate de la bugetul de stat la cheltuieli și resurse se prezintă în anexa nr.3.

(5) Cheltuielile bugetului de stat conform clasificației funcționale se prezintă în anexa nr.4.

(6) Volumul cheltuielilor de personal pe autorităţi publice centrale se prezintă în anexa nr.5.

**Capitolul II**

**REGLEMENTĂRI SPECIFICE**

**Art.2.** – În bugetele unor autorităţi/instituţii bugetare, conform domeniilor de competenţă, se aprobă alocaţii pentru scopuri specifice după cum urmează:

a) pentru Fondul rutier – în sumă de 1655946,3 mii de lei. Defalcările anuale din volumul total al accizelor la produsele petroliere, cu excepţia gazului lichefiat, nu vor depăşi 54,97 %;

b) pentru Fondul de reducere a vulnerabilităţii energetice – în sumă de 1566284,0 mii de lei;

c) pentru Fondul naţional pentru dezvoltare regională şi locală – în sumă de 601500,0 mii de lei;

d) pentru Fondul naţional de dezvoltare a agriculturii şi mediului rural – în sumă de 1600000,0 mii de lei. Repartizarea acestor alocaţii se va efectua în modul stabilit de Guvern;

e) pentru Fondul viei şi vinului – în sumă de 38196,2 mii de lei, din care 19696,2 mii de lei din Fondul naţional de dezvoltare a agriculturii şi mediului rural;

f) pentru Fondul Național pentru Mediu – în sumă de 175000,0 mii de lei;

g) pentru susţinerea activităţii teatrelor, a circului şi a organizaţiilor concertistice – în sumă de 280999,8 mii de lei;

h) pentru finanţarea partidelor politice – în sumă de 53985,0 mii de lei;

i) pentru finanţarea investiţiilor capitale pe autorităţi bugetare – în sumă de 1830798,6 mii de lei, cu repartizarea lor conform anexei nr.6;

j) pentru lucrări de renovare/construcție a blocurilor sanitare în instituțiile de învăţământ primar, gimnazial şi liceal – în sumă de 26187,5 mii de lei;

k) pentru implementarea măsurilor de eficiență energetică în sectorul rezidențial – în sumă de 307900,0 mii de lei, dintre care 75000,0 mii de lei din Fondul de reducere a vulnerabilității energetice;

l) pentru Fondul de amalgamare voluntară a localităţilor – în sumă de 150000,0 mii de lei. Repartizarea acestor alocaţii se va efectua în modul stabilit de Guvern.

**Art.3.** – În bugetul de stat se aprobă alocații pentru:

a) plata cotizațiilor în organizațiile internaționale al căror membru este Republica Moldova – în sumă de 56500,0 mii de lei, pentru activități de reintegrare a țării – în sumă de 15000,0 mii de lei. Repartizarea acestor alocații se va efectua în baza hotărârilor de Guvern;

b) fondul de rezervă al Guvernului – în sumă de 150000,0 mii de lei şi fondul de intervenție al Guvernului – în sumă de 250000,0 mii de lei;

c) susținerea programului „Diaspora Acasă Reușește „DAR 1+3”” – în sumă de 10000,0 mii de lei. Repartizarea acestor alocații se va efectua în modul stabilit de Guvern;

d) susţinerea programului de granturi pentru iniţiativele tinerilor la nivel local – în sumă de 1500,0 mii de lei. Repartizarea acestor alocaţii se va efectua în modul stabilit de Guvern;

e) subvenționarea locurilor de muncă – în sumă de 20000,0 mii de lei. Repartizarea acestor alocații se va efectua în modul stabilit de Guvern;

f) asigurarea prevederilor cadrului normativ privind salarizarea în sectorul bugetar – în sumă de 1650000,0 mii de lei. Repartizarea acestor alocații pe autorități publice se va efectua în baza hotărârilor de Guvern.

**Art.4.** – (1) În bugetul de stat se aprobă transferuri către alte bugete şi fonduri:

a) la bugetul asigurărilor sociale de stat – în sumă de 18405197,8 mii de lei, din care pentru acoperirea deficitului bugetului asigurărilor sociale de stat – 6578860,8 mii de lei și pentru plata compensaţiilor la energie sub formă de plată monetară din Fondul de reducere a vulnerabilității energetice – în sumă de 777084,0 mii de lei;

b) la fondurile asigurării obligatorii de asistență medicală – în sumă de 7249402,4 mii de lei, dintre care pentru realizarea programelor naționale în domeniul ocrotirii sănătății – 150648,1 mii de lei. Pentru asigurarea unor categorii de persoane conform legislației, se aprobă transferuri la fondurile asigurării obligatorii de asistență medicală în sumă de 7098584,3 mii de lei;

c) la bugetele locale – în sumă totală de 17902613,1 mii de lei, dintre care 711848,9 mii de lei transferuri cu destinație generală pentru bugetele locale de nivelul întâi din contul taxei pentru folosirea drumurilor de către autovehiculele înmatriculate în Republica Moldova. Repartizarea transferurilor la bugetele locale se efectuează conform anexei nr.7.

(2) Fondul de susținere financiară a unităților administrativ-teritoriale este suplimentat cu cota-parte de 10% din impozitul pe venitul din activitatea de întreprinzător încasat în anul 2022.

**Art.5.** – Pentru implementarea Programului de stat „Prima casă” se alocă suma de 170000,0 mii de lei, inclusiv 10000,0 mii de lei pentru onorarea garanțiilor de stat în cadrul Programului. Repartizarea acestor alocații se va efectua în modul stabilit de Guvern.

**Art.6.** – (1) În bugetul de stat se prevăd mijloace pentru:

a) majorarea capitalului social al Întreprinderii de Stat „Calea Ferată din Moldova” – în sumă de până la 728406,4 mii de lei (echivalentul a 34985,9 mii de euro);

b) majorarea capitalului social al Societății cu Răspundere Limitată „Arena Națională” – în sumă de până la 65515,6 mii de lei (echivalentul a 3146,76 mii de euro);

c) majorarea capitalului autorizat deținut de Republica Moldova la Banca Internațională pentru Reconstrucție și Dezvoltare – în sumă de până la 41287,9 mii de lei (echivalentul a 2181,1 mii de dolari SUA) și la Corporația Financiară Internațională – în sumă de până la 48195,8 mii de lei (echivalentul a 2546,0 mii de dolari SUA);

(2) Alocarea mijloacelor prevăzute la alin.(1) se va efectua în baza hotărârilor de Guvern.

**Art.7.** – Mijloacele financiare primite de la bugetele componente ale bugetului public naţional de către autorităţile/instituţiile publice la autogestiune, întreprinderile de stat şi societățile pe acțiuni ai căror fondatori sunt autorităţile publice centrale şi locale, conform anexei nr.8, se gestionează prin Contul Unic Trezorerial al Ministerului Finanţelor.

**Art.8.** – Se stabilește că, la situația din 31 decembrie 2024, datoria de stat internă nu va depăși 44566,8 milioane de lei, datoria de stat externă – 80958,9 milioane de lei (echivalentul a 4192,6 milioane de dolari SUA). Soldul garanțiilor de stat externe va constitui zero lei, iar soldul garanțiilor de stat interne nu va depăși 2500,0 milioane de lei.

**Art.9.** – (1) Impozitul privat reprezintă o plată unică ce se percepe la efectuarea tranzacțiilor cu bunuri proprietate publică în procesul de privatizare, indiferent de tipul mijloacelor folosite.

(2) Subiecți ai impunerii cu impozit privat sunt persoanele juridice şi persoanele fizice din Republica Moldova, precum şi persoanele juridice şi persoanele fizice străine cărora, în procesul de privatizare, li se dau în proprietate privată bunuri proprietate publică.

(3) Obiecte ale impunerii cu impozit privat sunt bunurile proprietate publică, inclusiv acțiunile.

(4) Cota impozitului privat se stabilește la 1% din valoarea de achiziție a bunurilor proprietate publică supuse privatizării, inclusiv din valoarea acțiunilor supuse privatizării.

(5) Impozitul privat se achită până la semnarea contractului de vânzare-cumpărare şi se virează la bugetul de stat sau la bugetul local, în funcție de apartenența bunului.

(6) Impozitul privat nu se achită în cazul primirii gratuite în proprietate privată a bunurilor proprietate publică de către persoane fizice rezidente care nu desfășoară activitate de întreprinzător.

(7) În cazul rezoluțiunii contractului de vânzare-cumpărare, determinată de neexecutarea sau de executarea necorespunzătoare a obligațiilor asumate de cumpărător, sumele plătite în calitate de impozit privat nu se restituie.

(8) Monitorizarea îndeplinirii prevederilor prezentului articol revine autorităţilor publice centrale sau locale, în funcție de apartenența bunului proprietate publică.

**Art. 10.**  – (1) Pentru calcularea, începând cu 1 ianuarie 2024, a salariilor angajaților din sectorul bugetar, în conformitate cu prevederile Legii nr.270/2018 privind sistemul unitar de salarizare în sectorul bugetar, se stabilește valoarea de referință în mărime de 2100 de lei.

(2) Prin derogare de la prevederile alin. (1), se stabilesc următoarele valori de referință:

a) în mărime de 1400 de lei – pentru Președintele Republicii Moldova, Președintele Parlamentului, Prim-ministru și deputați;

b) în mărime de 2300 de lei pentru:

– personalul care, conform anexelor la Legea nr.270/2018 privind sistemul unitar de salarizare în sectorul bugetar, se încadrează în clasele de salarizare de la 1 până la 25;

– personalul didactic, ştiinţifico-didactic şi personalul de conducere din cadrul instituţiilor de învăţământ, conducătorii (directori şi directori adjuncţi) instituţiilor de educaţie timpurie, de învăţământ primar, gimnazial, liceal şi profesional tehnic, directorii/directorii adjuncţi ai altor instituţii de învăţământ decât cele de educaţie timpurie, de învăţământ primar, gimnazial, liceal şi profesional tehnic;

– corpul de subofiţeri din cadrul Ministerului Afacerilor Interne;

– personalul, cu excepția celui care benefiază de spor specific stabilit conform art. 17 alin. (2) lit. b1 din Legea nr. 270/2018 privind sistemul unitar de salarizare în sectorul bugetar, din cadrul sistemului administraţiei penitenciare;

* personalul din cadrul Inspectoratului Național de Probațiune.

c) în mărime de 2500 de lei pentru:

– judecătorii-asistenţi din cadrul Curţii Constituţionale, procurori, inspectorii din cadrul Inspecţiei procurorilor şi directorul Institutului Naţional al Justiţiei;

– personalul, inclusiv cu funcţii de demnitate publică, din cadrul Serviciului de Informaţii şi Securitate, al Autorităţii Naţionale de Integritate, al Serviciului Prevenirea şi Combaterea Spălării Banilor, al Serviciului Fiscal de Stat, al Serviciului Vamal;

– personalul din cadrul Autorităţii Aeronautice Civile, al Agenţiei de Intervenţie şi Plăţi pentru Agricultură, al Agenţiei Naţionale pentru Curriculum şi Evaluare, al Agenţiei de Administrare a Instanţelor Judecătoreşti, al Agenţiei Resurse Informaţionale Juridice, al Inspectoratului de Stat pentru Supravegherea Produselor Nealimentare şi Protecţia Consumatorilor, al Agenției Achiziții Publice, al Inspectoratului Control Financiar de Stat;

– personalul, cu excepţia judecătorilor şi inspectorilor-judecători, din cadrul Consiliului Superior al Magistraturii, al Curţii Supreme de Justiţie, al curţilor de apel, al judecătoriilor;

– personalul din cadrul Consiliului Superior al Procurorilor, al Procuraturii Generale, al procuraturilor teritoriale şi celor specializate;

– personalul, cu excepţia celui cu funcţii de demnitate publică, din cadrul Consiliului Concurenţei, al Consiliului Audiovizualului, al Agenţiei Naţionale pentru Soluţionarea Contestaţiilor, al Agenţiei Proprietăţii Publice, al Agenţiei Naţionale pentru Siguranţa Alimentelor, al Centrului Naţional Anticorupţie, al Centrului pentru Comunicare Strategică şi Combatere a Dezinformării, al Curții de Conturi, al Agenției de Stat pentru Proprietatea Intelectuală, al Biroului Național de Statistică;

- personalul, cu excepția directorului și directorului adjunct, din cadrul Inspectoratului de Stat al Muncii;

d) în mărime de 2850 de lei – pentru judecători (cu excepţia judecătorilor din cadrul Curţii Constituţionale, al Consiliului Superior al Magistraturii şi al Curţii Supreme de Justiţie) şi inspectorii-judecători;

e) în mărime de 3000 de lei – pentru:

– judecătorii din cadrul Curţii Supreme de Justiţie şi al Consiliului Superior al Magistraturii;

– secretarii generali adjuncţi ai Guvernului, secretarii de stat ai Guvernului, secretarii generali şi secretarii generali adjuncţi ai ministerelor, secretarii de stat;

– personalul cu funcţii de demnitate publică din cadrul Consiliului Concurenţei, al Consiliului Audiovizualului, al Agenţiei Naţionale pentru Soluţionarea Contestaţiilor, al Agenţiei Proprietăţii Publice, al Agenţiei Naţionale pentru Siguranţa Alimentelor, al Casei Naţionale de Asigurări Sociale, al Centrului Naţional Anticorupţie, al Curții de Conturi, al Agenției de Stat pentru Proprietatea Intelectuală, al Biroului Național de Statistică;

– directorul și directorul adjunct al Inspectoratului de Stat al Muncii;

– personalul, inclusiv din cabinetul persoanelor cu funcţii de demnitate publică, din aparatele centrale ale ministerelor, ale trezoreriilor regionale ale Ministerului Finanţelor, ale Cancelariei de Stat, ale oficiilor teritoriale ale Cancelariei de Stat, cu excepţia prim-viceprim-ministrului, viceprim-ministrului, ministrului, Agentului guvernamental şi secretarului general al Guvernului;

f) în mărime de 3600 de lei pentru:

– prim-viceprim-ministru, viceprim-ministru, ministru, Agentul guvernamental, secretarul general al Guvernului, directorul şi directorul adjunct ai Centrului pentru Comunicare Strategică şi Combatere a Dezinformării;

– judecătorii din cadrul Curţii Constituţionale;

– membrii judecători din cadrul Consiliului Superior al Magistraturii, care au promovat evaluarea prevăzută de Legea nr.26/2022 privind unele măsuri aferente selectării candidaţilor la funcţia de membru în organele de autoadministrare ale judecătorilor şi procurorilor, precum şi judecătorii candidaţi care au promovat evaluarea respectivă, dar nu au fost aleşi în funcţia de membru al Consiliului Superior al Magistraturii;

– membrii procurori din cadrul Consiliului Superior al Procurorilor, care au promovat evaluarea prevăzută de Legea nr.26/2022 privind unele măsuri aferente selectării candidaţilor la funcţia de membru în organele de autoadministrare ale judecătorilor şi procurorilor, precum şi procurorii candidaţi care au promovat evaluarea respectivă, dar nu au fost aleşi în funcţia de membru al Consiliului Superior al Procurorilor;

– judecătorii Curţii Supreme de Justiţie, care au promovat evaluarea externă conform Legii nr.65/2023 privind evaluarea externă a judecătorilor şi a candidaţilor la funcţia de judecător al Curţii Supreme de Justiţie şi care au fost numiţi în funcţie, precum şi candidaţii la funcţia de judecător al Curţii Supreme de Justiţie, din rândul judecătorilor şi procurorilor aflaţi în funcţie, care au promovat evaluarea externă, dar nu au fost numiţi în calitate de judecători ai Curţii Supreme de Justiţie.

**Art. 11. –** Se stabilește sporul lunar în valoare fixă pentru angajații din sectorul bugetar în mărime de 1300 de lei, cu excepția Președintelui Republicii Moldova, Președintelui Parlamentului, Prim-ministrului și deputaților.

**Art.12.** – Pentru stagiarii care participă la stagiile în serviciul public, în conformitate cu prevederile Legii nr.123/2023 cu privire la stagiile plătite în serviciul public, se stabileşte cuantumul bursei lunare în mărime de 3000 de lei

**Art.13.** – (1) Se aprobă cuantumul minim al chiriei bunurilor proprietate publică conform anexei nr.9.

(2) Se scutesc de plata chiriei (exceptând plata serviciilor comunale):

a) autorităţile/instituţiile bugetare finanţate de la bugetul de stat, instituţiile publice ce implementează proiecte finanţate din surse externe – parte a bugetului de stat (unităţi de implementare) şi uniunile de creaţie – pentru încăperile închiriate de la alte autorităţi/instituţii bugetare finanţate de la bugetul de stat, precum şi de la întreprinderile de stat al căror fondator este autoritatea ierarhic superioară acestora, fără drept de sublocaţiune;

b) întreprinderile de stat al căror fondator este Administraţia Naţională a Penitenciarelor – pentru încăperile închiriate de la instituţiile din cadrul sistemului administrației penitenciare.

**Art.14.** – Despăgubirile pentru persoanele care, potrivit legislaţiei, sunt supuse asigurării de stat obligatorii se plătesc, în baza documentelor întocmite de către serviciile de specialitate ale autorităţilor/instituţiilor în care sunt angajate aceste persoane, din mijloacele autorităţilor/instituţiilor respective.

**Art.15.** – (1) Comisioanele pentru serviciile de distribuire a compensațiilor persoanelor supuse represiunilor politice, a compensațiilor unice pentru conectarea la conducta de gaze naturale şi a altor plăţi sociale cu destinaţie specială pentru unele categorii de populaţie, prevăzute în bugetul de stat, se stabilesc la încheierea contractelor între prestatorii de servicii de plată, Ministerul Finanţelor şi Agenţia de Guvernare Electronică în cazul plăţilor distribuite prin intermediul serviciului guvernamental de plăţi electronice şi nu vor depăşi valoarea maximă de 0,4% din suma distribuită la conturi de plăţi şi 0,8% din suma distribuită în numerar.

(2) Comisioanele pentru serviciile de recepţionare a cererilor pentru indexarea şi distribuirea sumelor indexate conform Legii nr.1530/2002 privind indexarea depunerilor băneşti ale cetăţenilor în Banca de Economii, prestate prin intermediul Întreprinderii de Stat "Poşta Moldovei", se stabilesc la valoarea maximă de 10 lei pentru cererea recepţionată şi la valoarea maximă de 0,8% din suma distribuită.

(3) Comisioanele pentru eliberarea numerarului de către bănci pentru plata prestaţiilor sociale specificate la alin.(1) şi (2), precum şi pentru plăţile sociale distribuite prin serviciul guvernamental de plăţi electronice, prin intermediul Întreprinderii de Stat „Poşta Moldovei” se stabilesc la valoarea maximă de 0,25% din suma eliberată şi se achită de la bugetul de stat.

(4) Comisioanele pentru serviciile de încasare prin alte instrumente de plată decât cardurile de plată de la populaţie, de la agenţii constatatori, de la perceptorii fiscali şi de la funcționarii fiscali a plăților în Contul Unic Trezorerial al Ministerului Finanțelor (cu excepția plății drepturilor de import-export), precum şi comisionul la restituirea plăților către populație se stabilesc în valoare maximă de 1,0% pentru o plată de la suma încasată/restituită, dar nu mai puțin de 1 leu și nu mai mult de 2,5 lei pentru o plată, pe bază de contract încheiat de către Ministerul Finanțelor cu prestatorii de servicii de plată, și se achită de la bugetul de stat.

(5) Comisioanele pentru serviciile de încasare prin carduri de plată de la populație a plăților la bugetele componente ale bugetului public național și cele pentru restituirea plăților de la aceste bugete populației se stabilesc la valoarea de 0,5% din suma notei de plată – în cazul plăților cu cardurile de plată emise în Republica Moldova și de 2,2% din suma notei de plată – în cazul plăților cu cardurile de plată emise în afara Republicii Moldova, și se achită de la bugetul de stat.

(6) Comisioanele specificate la alin.(3)–(5) pentru operațiunile aferente bugetului asigurărilor sociale de stat și fondurilor asigurării obligatorii de asistență medicală vor fi restituite în bugetul de stat din bugetul asigurărilor sociale de stat și din fondurile asigurării obligatorii de asistență medicală.

**Art.16. –** (1) Se stabileşte achitarea de la bugetul de stat a comisioanelor pentru:

a) executarea prin sistemul automatizat de plăţi interbancare a documentelor de plată din sistemul trezorerial al Ministerului Finanţelor;

b) serviciile aferente deservirii operaţiunilor cu numerar (încasare, eliberare în numerar) în conturile entităţilor deservite prin Contul Unic Trezorerial al Ministerului Finanţelor;

c) serviciile aferente deservirii operaţiunilor valutare în conturile entităţilor deservite prin Contul Unic Trezorerial al Ministerului Finanţelor;

d) serviciile aferente deservirii conturilor destinate realizării proiectelor finanţate din surse externe, gestionate prin sistemul trezorerial;

e) serviciile aferente distribuirii mijloacelor băneşti, în baza documentelor executorii, din conturile bugetului de stat şi ale bugetelor locale;

f) menţinerea gropurilor sigilate destinate păstrării valorilor;

g) plăţile specificate la art.15 alin.(1).

(2) Comisionul pentru recepţionarea de la persoanele fizice a drepturilor de import-export se achită de către Serviciul Vamal din contul alocaţiilor aprobate acestuia în bugetul de stat, pe bază de contract încheiat cu banca.

**Art.17.** – (1) Dobânzile calculate la soldurile mijloacelor bănești ale bugetelor componente ale bugetului public național, ale autorităților/instituțiilor publice la autogestiune și ale altor entități, aflate în conturile deschise în Contul Unic Trezorerial al Ministerului Finanțelor/bănci, se repartizează corespunzător bugetului de stat, bugetului asigurărilor sociale de stat, fondurilor asigurării obligatorii de asistență medicală.

(2) Dobânzile calculate la soldurile mijloacelor bănești în conturile deschise în bănci și destinate realizării proiectelor finanțate din surse externe se virează integral la bugetele în a căror componență sunt incluse (bugetul de stat sau bugetele locale).

**Art.18.**– Se anulează soldul datoriei în sumă de 98220,0 mii de lei al Agenției Rezerve Materiale din subordinea Ministerului Afacerilor Interne față de bugetul de stat, pentru împrumutul financiar fără dobândă obținut în anul 2008 pentru completarea rezervelor de stat cu grâu alimentar.

**Art. 19.** – Ministerul Finanţelor se autorizează:

a) să modifice, la cererea întemeiată a autorităţilor bugetare, indicatorii stabiliţi ai bugetului de stat la venituri şi cheltuieli în funcţie de volumul granturilor, al donaţiilor, al sponsorizărilor şi al altor mijloace intrate cu titlu gratuit în posesia autorităţilor/instituţiilor bugetare;

b) să modifice, la cererea întemeiată a autorităţilor bugetare, resursele şi cheltuielile acestora, ca urmare a reorganizării instituţionale, fără modificarea indicatorilor stabiliţi ai bugetului de stat la venituri şi cheltuieli;

c) să redistribuie, la propunerea Ministerului Infrastructurii şi Dezvoltării Regionale, alocaţiile aprobate pentru Fondul naţional pentru dezvoltare regională şi locală şi pentru proiectul "Asistenţa tehnică şi financiară nerambursabilă acordată Republicii Moldova de către România", în baza deciziei Consiliului Naţional de Coordonare a Dezvoltării Regionale şi Locale;

d) să redistribuie, la propunerea Ministerului Mediului, alocaţiile aprobate pentru Fondul Naţional pentru Mediu, în baza deciziei Comitetului de supraveghere al Instituţiei Publice Oficiul Naţional de Implementare a Proiectelor în Domeniul Mediului;

e) să redistribuie, la propunerea Ministerului Educaţiei şi Cercetării, în baza cererilor întemeiate ale autorităţilor publice locale, alocaţiile aprobate pentru acordarea compensaţiilor băneşti personalului de conducere şi didactic din cadrul instituţiilor publice de învăţământ general, ca urmare a modificării numărului de beneficiari;

f) să redistribuie, la propunerea întemeiată a Agenţiei Naţionale pentru Cercetare şi Dezvoltare, mijloacele alocate pentru organizarea şi desfăşurarea concursurilor de proiecte între autorităţile publice centrale care exercită calitatea de fondatori ai organizaţiilor de drept public din domeniile cercetării şi inovării;

g) să redistribuie, la propunerea întemeiată a Ministerului Educaţiei şi Cercetării:

– mijloacele alocate pentru finanţarea instituţională a organizaţiilor de drept public din domeniile cercetării şi inovării între autorităţile publice centrale care exercită calitatea de fondatori ai acestora, în baza metodologiei aprobate de Guvern;

– mijloacele alocate pentru finanţarea instituţiilor publice de învăţământ superior între autorităţile publice centrale care exercită calitatea de fondatori ai acestora, în baza metodologiei aprobate de Guvern;

h) să contracteze, pe parcursul anului bugetar, împrumuturi interne pe piaţa valorilor mobiliare de stat peste limitele prevăzute de bugetul de stat, cu scadenţă în anul 2024, pentru acoperirea decalajului temporar de casă al bugetului de stat;

i) să modifice raporturile dintre bugetul de stat şi bugetele locale în cazul delegării, în temei legal, a unor competenţe sau al retragerii lor, în cazul trecerii, în modul stabilit, a unor instituţii din subordinea autorităţilor publice locale în subordinea autorităţilor publice centrale şi viceversa, precum şi în cazul trecerii unor instituţii din subordinea autorităţilor publice locale de nivelul întâi în subordinea autorităţilor publice locale de nivelul al doilea şi viceversa;

j) să redistribuie, la propunerea întemeiată a Ministerului Muncii şi Protecţiei Sociale, alocaţiile aprobate în Fondul de reducere a vulnerabilităţii energetice pentru compensațiile lunare pentru achitarea facturilor la energie sub formă de ajutor financiar și pentru compensații la energie sub formă monetară între aceste măsuri;

k) să redistribuie, la propunerea Comisiei Electorale Centrale, mijloacele alocate pentru organizarea şi desfăşurarea alegerilor, între Comisia Electorală Centrală şi Ministerul Afacerilor Externe şi Integrării Europene, în scopul constituirii şi funcţionării secţiilor de votare peste hotare.

**Art.20.** – (1) Prezenta lege intră în vigoare la 1 ianuarie 2024.

(2) Valorile de referință stabilite pentru personalul Biroului Național de Statistică la art. 10 alin. (2) lit. c) și e), se pun în aplicare începând cu 1 septembrie 2024.